Dezvoltarea sistemelor IT din administrația publică va fi supervizată de un coordonator pentru tehnologia informațiilor, al cărui rol este acela de a coordona investițiile și de a se asigură că sistemele IT comunică între ele, spune, în cadrul unui interviu pentru Republica.ro Dan Nechita, coordonatorul proiectului GovITHub. Totodată, acesta a mai vorbit și despre schimbările legislative care nu mai permit firmelor din IT să dețină codurile sursă ale sistemelor IT ale instituțiilor publice. „Foarte multe coduri sursă mai trebuie recuperate, nu vreau să evităm să spunem ceea ce știm cu toții. În trecut, lucrurile s-au făcut într-un mod de multe ori fraudulos și ilegal. Pe de altă parte, firmele au profitat de lipsa de înțelegere tehnică, de cunoștințe tehnice, a anumitor instituții”, a afirmat el.

Sunt mari probleme cu sistemul cardului de sănătate. De ce credeți că nu există în acest moment o firmă care să asigure mentenanța acestuia?

Nu vreau să intru în detaliile acestea pentru că este dincolo de scopul proiectului GovITHub. Am mai fost întrebat asta. La nivel guvernamental, am realizat încă de la început că România are un potenția enorm de dezvoltare pe zona de IT și de digitalizare. Și atunci am gândit o serie de măsuri, printre care schimbări legislative, printre care consolidarea rolului IT-ului în administrație, atragerea de talente în administrație, inovația și structura de coordonare, despre care probabil că ați auzit, structura coordonatorului pentru tehnologia informației și echipa aferentă. Rolul acestei structuri este de a pune ordine cumva în investițiile făcute de statul român și de a coordona investițiile viitoare, de a analiza utilitatea fiecărei investiții pentru interoperabilitate. Și atunci acolo trebuie luate rând pe rând nu doar subiectul zilei, ci mult mai multe alte probleme care există în legătură cu investițiile care s-au făcut până acum în IT. GovITHub are un alt rol. Rolul GovITHub este de a aduce inovație și de a implica comunitatea în administrație, sunt roluri diferite. Rolul GovITHub este eminamente constructiv, de a încerca să rezolve probleme și de a încerca să construiască platforme pentru cetățeni.

Care este fișa postului coordonatorului pentru tehnologia informației?

Rolul lui este, pe de o parte, să se asigure că investițiile în sisteme IT sunt făcute cu cap, să interconecteze sistemele statului, pentru că, în acest moment, dezvoltarea este insulară, fiecare instituție și-a dezvoltat sistemele proprii, în felul propriu, instituțiile nu comunică între ele, ceea ce perpetuează mai departe birocrația. În loc să fie interconectate, instituțiile își trimit în continuare hârtii pentru a obține niște date care s-ar putea obține foarte ușor digital. Deci să coordoneze investițiile, să coordoneze această interoperabilitate a sistemelor IT și, împreună cu alți decidenți, să contureze viziunea de dezvoltare a guvernării electronice în România și să facă niște pași mai importanți în direcția asta.

Câte coduri sursă mai au de recuperat instituțiile de stat de la diferite firme care s-au ocupat de sistemele IT?

Foarte multe coduri sursă mai trebuie recuperate, nu vreau să evităm să spunem ceea ce știm cu toții. În trecut, lucrurile s-au făcut într-un mod de multe ori fraudulos și ilegal. Pe de altă parte, firmele au profitat de lipsa de înțelegere tehnică, de cunoștințe tehnice, a anumitor instituții, pentru că avem o problemă în a atrage capital uman în structura de stat, atâta vreme cât salariile în piață pentru meseriile legate de digitalizare sunt mult mai mari decât ce putem noi oferi. Profitând de lipsa asta de înțelegere, de multe ori firmele și-au adjudecat și contractul de mentenanță, și captura nu doar a codului sursă, ci și a informațiilor, a bazelor de date care aparțin statului. Sunt realități din care va trebui să învățăm cum să facem lucrurile de acum înainte, în procesul de simplificare, de exemplu. Avem și o prevedere că codurile sursă pentru sisteme dezvoltate de la zero, nu sisteme făcute pe platforme deja existente, să aparțină statului, deci am învățat din ce s-a întâmplat. Sunt sigur că autoritățile competente își vor face treaba și, de câte ori observă o astfel de captură, vor interveni.